Surinamen kansalaisuus

**Surinamen kansalaisuus** on laillinen suhde Surinamen tasavallan ja yksityishenkilön kanssa. Maassa noudatetaan lähtökohtaisesti ius sanguinis -periaatetta.

## Kansalaisuuden saaminen syntymällä
Syntyperäisiä surinamelaisia ovat sellaiset henkilöt, joiden naimisissa olevista vanhemmista vähintään toinen on Surinamen kansalainen lapsen syntyessä. Henkilöt, jotka ovat syntyneet nykyisen Surinamen alueella tai asuneet siellä vakinaisesti maan itsenäistymiseen mennessä, lasketaan myös syntyperäisiksi surinamelaisiksi. Surinamen maaperällä syntyneet lapset saavat kansalaisuuden ainoastaan, jos he eivät saa automaattisesti minkään muun maan kansalaisuutta tai Surinamen alueelta löytyneet löytölapset.

## Kansalaisuuden saaminen hakemuksella
Hakemuksen perusteella Surinamen kansalaisuus voidaan myöntää henkilölle, joka täyttää seuraavat ehdot joissakin seuraavista kategorioista:

# Perustapaus (entiset Surinamen kansalaiset, väh. 5 vuotta maassa asuneet ja valtiottomat):
#* on maksanut hakemukseen liittyvät maksut
#* jos on toisen maan kansalainen, on todistanut, että tämä ei estä Surinamen kansalaisuuden hakemista
#* on saanut pitkäaiakaisen oleskeluluvan ja ilmoittautunut maan väestörekisteriin
# Valtion intressit (mm. surinamelaiselle äidille avioliiton ulkopuolella syntynyt lapsi ja muut surinamelaistaustaiset henkilöt), jolloin kansalaisuus myönnetään presidentin määräyksellä:
#* on täysi-ikäinen
#* asuu vakituisesti Surinamessa
#* on luopunut tai ilmaissut halukkuutensa luopua muista mahdollisista kansalaisuuksistaan
#* ei ole uhka valtion turvallisuudelle, moraalille tai kansanterveydelle
# Optio, jolloin kansalaisuus saadaan ilmoituksella:
#* henkilö on Surinamessa asuvan ulkomaalaisen lapsi, asunut maassa väh. 3 vuotta ennen 18. syntymäpäiväänsä ja ilmoittaa haluavansa kansalaisuuden vuoden kuluessa täytettyään 18
#* henkilö menetti Surinamen kansalaisuuden huoltajansa päätöksellä ja ilmoittaa haluavansa sen takaisin vuoden kuluessa täytettyään 18
#* henkilö luopui kansalaisuudestaan täytettyään 18, mutta ilmoittaa haluavansa sen takaisin ennen kuin täyttää 22
#* henkilö on surinamelaisen ulkomaalainen puoliso ja täyttää jonkun seuraavista ehdoista:
#** on naimisissa surinamelaisen kanssa ilmoituksen jättöhetkellä ja on asunut Surinamessa vakituisesti väh. 5 vuotta
#** on ollut naimisissa surinamelaisen kanssa ja asunut maassa vakituisesti väh. 5 vuotta ennen ilmoituksen jättämistä
#** on tai on ollut naimisissa surinamelaisen kanssa ja parilla on yhteisiä lapsia ennen ilmoituksen jättämistä 
#* henkilö menetti Surinamen kansalaisuutensa mennessään naimisiin ulkomaalaisen kanssa ja on ilmoittanut haluavansa sen takaisin avioliiton päätyttyä

## Kaksoiskansalaisuus ja kansalaisuuden menettäminen
Suriname ei tunnusta kaksoiskansalaisuutta. Surinamelaiset, jotka ottavat vastaan jonkin toisen maan kansalaisuuden, menettävät automaattisesti Surinamen kansalaisuutensa. Myös esimerkiksi vieraan valtion asevoimissa palveleminen ilman maan presidentin lupaa, johtaa kansalaisuuden menettämiseen. Ehtona kansalaisuuden poistamiselle on kuitenkin se, että henkilöllä on jonkin toisen maan kansalaisuus valtiottomuuden estämiseksi.

Vuonna 2014 säädettiin laki, jonka nojalla luotiin uusi maahanmuuttajakategoria niille, jotka ovat taustaltaan surinamelaisia (, lyh. PSA). Tällaisilla henkilöillä on automaattisesti viisumi ja työlupa maahan viideksi vuodeksi kerrallaan. Lisäksi tällaiset henkilöt voivat hakea surinamelaista henkilökorttia ja saada hätätapauksessa konsulaattipalveluita Surinamen diplomaattisista edustajistoista. PSA-statuksen voi saada esimerkiksi, jos henkilön isovanhemmista yksi on surinamelainen. PSA-status on herättänyt keskustelua kaksoiskansalaisuuden sallimisesta.

## Lähteet

* 

### Viitteet